GL:เริ่มธุรกิจในอินโดนีเซียเร็วๆนี้แนะนำซื้อราคาเป้าหมาย 36 บาท
GL บริษัทจะเริ่มดำเนินธุรกิจในอินโดนีเซียเร็วๆนี้ ซึ่ง Platform ธุรกิจจะคล้ายกับที่ดำเนินการในกัมพูชาและลาว แต่ในอินโดนีเซีย GL จะเป็นผู้บริหารจัดการและรับรายได้เป็นค่าธรรมเนียม/ค่าคอมมิชชั่นตามหลักสูตรส่วนแบ่งรายได้ที่ได้ตกลงกันไว้ และ J Trust จะเป็นผู้จัดหาเงินมาให้บริษัทร่วมทุนดำเนินกิจการ
1 มิ.ย. 2559

บล.ดีบีเอสฯ ระบุในบทวิเคราะห์วันนี้ (1 มิ.ย.) ว่า บริษัท กรุ๊ปลีส จำกัด (มหาชน) หรือ GL บริษัทจะเริ่มดำเนินธุรกิจในอินโดนีเซียเร็วๆนี้ ซึ่ง Platform ธุรกิจจะคล้ายกับที่ดำเนินการในกัมพูชาและลาว แต่ในอินโดนีเซีย GL จะเป็นผู้บริหารจัดการและรับรายได้เป็นค่าธรรมเนียม/ค่าคอมมิชชั่นตามหลักสูตรส่วนแบ่งรายได้ที่ได้ตกลงกันไว้ และ J Trust จะเป็นผู้จัดหาเงินมาให้บริษัทร่วมทุนดำเนินกิจการ
ทาง J Trust มีแผนที่จะเปิดจุดบริการ 3 พันแห่งในพื้นที่ใกล้สาขาที่บริษัทมีอยู่ 62 สาขาภายในสิ้นปี 61 และเพิ่มเป็น 1 หมื่นแห่งภายในปี 63 ซึ่งจะทำให้พอร์ตสินเชื่อขยายจาก 1 พันล้านดอลลาร์สหรัฐภายในปี 61 เป็น 2 พันล้านดอลลาร์ และ 4 พันล้านดอลลาร์ภายในปี 63 ซึ่งภายใต้สัญญาทาง GL จะได้รับส่วนแบ่งกำไร 80% จาก JV แต่ในส่วนนี้จะแบ่งให้พันธมิตรอินโดนีเซียส่วนหนึ่งแต่เป็นระดับคงที่ ส่วนกำไรอีก 20% เป็นของ J Trust
ธุรกิจในกัมพูชายังเป็น Key growth ในปีนี้ โดยคาดว่าพอร์ตสินเชื่อจะโตเป็นเท่าตัวในปีนี้ และอาจจะเป็นเท่าตัวในปี 60 ด้วย ซึ่งการเติบโตมาจากทั้งสินเชื่อเช่าซื้อรถจักรยานยนต์, ให้สินเชื่อร่วมกับคูโบต้า, ให้สินเชื่อผู้ซื้อแผงโซลาร์เซลล์, การให้สินเชื่อเงินทุนหมุนเวียนให้กับ SME และมีรายได้ค่าธรรมเนียมจากการให้คำปรึกษากับซับพลายเออร์เพื่อให้เข้าถึงกลุ่มลูกค้าเป้าหมาย
ตั้งเป้าการเติบโตที่ Aggressive ไปถึงปี 63 โดยมีแผนที่จะขยายธุรกิจไปใน ASEAN โดยส่วนหนึ่งจะจับมือกับ J Trust ในการขยายธุรกิจ บริษัทตั้งเป้าหมายมีรายได้จากต่างประเทศ 95% และจากในประเทศ 5% ภายในปี 63 โดยประเมินว่าพอร์ตสินเชื่อในไทยจะขยายตัวปีละ 5-10% (หรือมากสุดที่ 15%) ขณะที่สินเชื่อในอินโดนีเซียโตก้าวกระโดดเป็น 4 พันล้านดอลลาร์, ในกัมพูชาเพิ่มเป็น 700-800 ล้านดอลลาร์, ในลาวขยายเป็น 400 ล้านดอลลาร์ และคาดว่าจะมีรายได้จากเมียนมาร์และเวียดนามบน Platform เดียวกันกับที่ดำเนินการในอินโดนีเซียด้วย
แนะนำซื้อ โดยให้ราคาพื้นฐาน 36 บาท อิงกับ Gordon growth model ที่เทียบเท่ากับ P/BV ปี 60 ที่ 5.9 เท่า เราประมาณการว่า EPS จะเติบโตเฉลี่ยปีละ 43% ในช่วงปี 58-61 ทำให้ราคาหุ้นปัจจุบันมี PEG ที่ 0.7 เท่าและราคาเป้าหมายมี PEG 0.8 เท่า              